Sesjarige sterf ná N14-botsing wat ma eisKarien Staines Foto: Facebook Die sesjarige meisie wat verlede week kritiek beseer is in die botsing op die N14 waarin haar ma dood is, is ook oorlede. Kapt. Disebo Selepe, polisiewoordvoerder, het aan Maroela Media bevestig dat Luca Staines Dinsdag aan haar beserings beswyk het. Santi Steinmann, woordvoerder van Netcare 911, het gesê Luca was verlede week Woensdag saam met haar ouers en sewejarige broer in ŉ botsing betrokke. ŉ Motor het glo teen ŉ swaar goederevragmotor vasgery en daarna teen die Staines se motor en ŉ ander voertuig gebots. Karien Staines is op die toneel dood verklaar, terwyl haar man, Raymond, en twee kinders, Luca en Levi, ernstige beserings opgedoen het. Volgens Selepe is Jan Brown op die toneel in hegtenis geneem en ŉ klag van strafbare manslag aanhangig gemaak. Brown het Dinsdag in die Pretoria-landdroshof verskyn. Selepe kon nie bevestig of ŉ bykomende klag van strafbare manslag teen Brown ingedien sal word nie. ŉ Huldeblyk-webwerf is vir Karien geskep waar vriende en familie boodskappe, stories en foto’s van haar kan deel. Sy het haar eie juwele-onderneming besit. Die ongelukstoneel op die N14 Foto: Twitter